בס"ד
שגרה מבורכת
אנחנו עמוק בשגרה.. ברוך השם! איך שורדים את זה? או יותר נכון לשאול, איך נהנים מזה?  
שאלה טובה.. בוודאי שכל אחת שואלת את עצמה, תשובה אחת ניצחת עוד לא מצאתי. 
כל אחת מהנשים היקרות תתבונן בשאלה ותמצא בתוכה את התשובה הנכונה לה ולמשפחתה. החשוב בחיים בכלל, ועכשיו בפרט – זה להתבונן. 
לא להעביר את החיים במצב טיסה, ללא חשיבה כלל. רק לשרוד - להלביש, להאכיל, ללמד, לשחק במקרה הטוב ולחכות מהר שירדמו. עצם החשיבה. ההתבוננות, איך אנחנו הופכות את היומיום לשמח יותר, למהנה וטוב לכל הצדדים, לא רק לילדים – לחשוב על כך זה כבר המון. 
ברגע שאת מתבוננת, הפעולות שמגיעות לאחר מכן הן יותר מחושבות, יותר ממוקדות מטרה. פחות שורדות ללא טעם. כמובן שהדרך לשם היא קודם כל להעריך. להעריך ולהעריך. כלום לא מובן מאליו. 
לא צריך להסתכל רחוק מידי, כולנו כבר יודעות שאין ערובה לשום דבר, הבריאות. השמחה. הסבלנות. לא מובן אליו, יום יש, יום אין.. השם יעזרנו. 
ומי שזכתה ויש לה ילדים קטנטנים שקוראים לה "אמא", וואו זה בכלל מתנה ענקית, שכל היום אנחנו צריכות לרקוד ולשמוח ולהודות.. לא כולן זוכות לכך. לא עשינו כלום בשביל זה, במתנת חינם הקב"ה העניק לך נשמות מתחת כסא כבודו, לפיקדון בידיים האוהבות והייחודיות שלך. אם נחשוב כך כל הזמן, נעריך הרבה יותר, נהיה יותר סבלניות..
כמה כוחות הילדים שלנו צריכים, כמה הם מתמודדים עם חברים מעצבנים ועם מורה שקשה להקשיב לה.. התחרות לא פשוטה בכלל, אם הילדה קצת מפוזרת, או יותר מידי מסודרת – על כל דבר יש מה להגיד.. כמה אנחנו צריכות להתפלל על זה ולא להילחץ מכלום.. השם יתברך נתן לך את המדויק לך. אנחנו רק נשתדל להוריד מהם את הלחץ בבית, שלפחות פה ישמחו ולא יקבלו ביקורות כל הזמן. 
בין כל זאת, בל נשכח את אשת החיל שלנו.. אותך. הנפש שלך חשובה יותר מכולם, כל אחת תמצא את הפינה שלה להטענת הכוחות. במשהו קטן, גלידה, הליכה.. בכל דבר שמשמח אותך. חשוב שתעשי את זה בקביעות, כדי שיהיו לך כוחות לתת למשפחה.. אם האישה קצרה, עצבנית וחסרת סבלנות – כנראה שהיא גם צריכה להיטען. תתפללי על זה.. השם ייתן לך עצה טובה. שבת שלום!
